text: Sorpreses en la Jornada 2 (o no tantes)
  La segona jornada de Superlliga ha deixat ben clara una cosa: aquest és, definitivament el grup més difícil dels 3 de la 1a fase. I ho demostra amb els resultats:
  Gimnàstic T. 3-2 L'Estartit
  El conjunt gironí s'ha vist sorprès per l'empenta i encert tarragoní, que ha disfrutat avui davant la seva afició d'una inesperada primera victòria de la seva curta història a la màxima categoria femenina. Les noies d'Ivet Martínez venen treballant amb la il·lusió de millorar enguany la cara de la temporada passada i avui, contra un rival d'entitat com el sempre sòlid Estartit, han aconseguit el què semblava un miracle fa poques setmanes: sumar els primers punts a Superlliga. Era d'esperar que arribés aquest moment; llàstima que la víctima hagi sigut un altre dels nostres.
  Barcelona 2-0 València F.
  S'ha imposat la lògica. A casa el Barça poques vegades falla i avui ha tornat a demostrar perquè és un dels clars candidats al títol. Sòlid en defensa com gairebé sempre, i poc efectiu a dalt, dos gols de les joves Carol i Corredera han servit a les de Xavi Llorens per superar a un València massa dèbil per a les culers. Així, les blaugranes es consoliden al capdavant de la classificació i donen la raó a aquells que l'assenyalen com molt més que l'alternativa a l'Espanyol.
  Llevant 9-0 Sant Gabriel
  Correctiu dolorós el que ha sofert el debutant al camp del Llevant. Desencaixat sense possessió i tancat a l'àrea, les de Sant Adrià no han pogut aturar de cap de les maneres al potencial ofensiu de les valencianes que, encapçalades per Conti i Alicia, han golejat sense miraments al Sangra. Li queda molt per fer a les de Pedro Martin: el més urgent, assumir que això no és Nacional i que tocarà, de moment, córrer més sense pilota que amb ella.
  Collerense 3-3 Espanyol
  La visita a Mallorca són, sovint, punts perduts. Per l'enraderit ambient que s'hi crea, per la motivació extra de les jugadores del Colle prop dels seus, per les sempre casolanes decisions arbitrals, i per les reduïdes dimensions del terreny de joc. Amb tot, era previsible que l'Espanyol no tingués un partit plàcid. I les d'Óscar Aja, tot i dominar en el marcador durant gran part del partit, han caigut a la trampa local i han acabat deixant-se dos punts a l'illa. En definitiva, un empat sorprenent per la superioritat evident del conjunt blanc-i-blau, però que entra dins els plans de tothom quan revisa el calendari.